Az első világháború kitörése után először a franciaországi Brit Expedíciós Haderő 3. hadtestének vezérkari tisztje volt, majd október végén dandártábornokként a 14. gyalogos dandár parancsnoka lett. 1915 júniusában vezérőrnaggyá léptették elő. Ezután a 13. hadosztály parancsnoka volt előbb a Dardanelláknál, majd Mezopotámiában. 1916. augusztus 21-én kinevezték a mezopotámiai brit erők parancsnokává. Az 1916-ban Kútnál vereséget szenvedett brit indiai sereg újjászervezésével sikerült a háború kimenetelét megfordítania, és 1917-ben bevette Bagdadot. Kolerafertőzés miatt a háború végét már nem élhette meg, de a mezopotámiai hadszíntér egyik legeredményesebb parancsnokaként maradt fent neve.